মঙ্গলবারও সান্তিয়াগো বের্নাবাউয়ে পরিচিত ছবি। রিয়াল মাদ্রিদ সমর্থকদের একটা বড় অংশের মুখে তাঁর নামে চলছে বিদ্রুপ! প্রথমার্ধে শুরু হওয়া সেই ব্যঙ্গ চলল দ্বিতীয়ার্ধের শুরুতেও। জিনেদিন জিদান ম্যাচের পর হয়তো ঠিকই বলেছেন, ‘‘রোনাল্ডো যত বিদ্রুপ শুনবে ততই ওর খেলায় ধার বাড়বে।’’ ৬৪ মিনিটের মাথায় বাঁ দিক থেকে লুকাস বাসকেসের লম্বা সেন্টার ভেসে এল বক্সের ওপর। দুরন্ত গতিতে রোমার ডিফেন্ডার কোস্তাস মনোলাকে টপকে ক্রিশ্চিয়ানো রোনাল্ডো আগুয়ান গোলরক্ষকের পাশ দিয়ে দলের প্রথম গোলটা করে গেলেন। থেমে গেল যাবতীয় বিদ্রুপ! চার মিনিটের মধ্যে হামেজ রদরিগেজকে দিয়ে রিয়ালের দ্বিতীয় গোল করালেন রোনাল্ডো।
এস রোমা’কে দু’গোলে হারিয়ে চ্যাম্পিয়ন্স লিগের কোয়ার্টার ফাইনালে রিয়াল মাদ্রিদ। অ্যাওয়ে ও হোম ম্যাচ মিলিয়ে মোট চার গোলে তারা জিতল রোমার বিরুদ্ধে। চলতি টুর্নামেন্টে রোনাল্ডোর ১৩ গোল হয়ে গেল। চলতি মরসুমে করে ফেললেন ৪০ গোল। কিন্তু এর চেয়েও আকর্ষণীয় তথ্য, চ্যাম্পিয়ন্স লিগে রোনাল্ডো ৯০ গোল করে ফেললেন! তার পরেও কেন রিয়াল তারকাকে নিয়ে বিদ্রুপ? ক্ষুব্ধ সের্জিও র‌্যামোস ম্যাচের পর বলেছেন, ‘‘সমর্থকদের বলব ধৈর্য ধরতে। এত সহজে অস্থির হলে তার প্রভাব আমাদের ওপরও পড়ে।’’ রোনাল্ডো সম্পর্কে র‌্যামোসের মন্তব্য, ‘‘রিয়াল মাদ্রিদের ঐতিহাসিক ফুটবলারদের মধ্যে ওর নাম থাকবে! রোনাল্ডো সেটা প্রমাণ করে দিয়েছে।’’
রিয়াল ম্যানেজারও খুশি। তাঁর খুশির অন্যতম কারণ রোনাল্ডোর গোলস্পৃহা দেখে! জিদান বলেছেন, ‘‘সুযোগ নষ্ট করার পরেও ক্রিশ্চিয়ানোর গোল করার তীব্র ইচ্ছাশক্তি মরে না। এটাই বড় ফুটবলারের লক্ষণ।’’ ম্যাচের প্রথমার্ধে রোমারই আধিপত্য ছিল। সহজ সুযোগ নষ্ট করেছেন এডেন জেকো আর মহম্মদ সালা।
লা লিগায় শীর্ষে থাকা বার্সেলোনার চেয়ে ১২ পয়েন্টে পিছিয়ে রিয়াল মাদ্রিদ। কোপা দেল রে থেকে তারা নির্বাসিত। রোনাল্ডোদের সামনে এই মরসুমের লক্ষ্য শুধু চ্যাম্পিয়ন্স লিগ জয়!